แรงขายหุ้นโรงกลั่นกด SET ปิดลบ 7 จุด ลุ้นพรุ่งนี้รีบาวด์รับ “ไบเดน” เข้ารับตำแหน่งปธ.
แรงขายหุ้นโรงกลั่นกด SET ปิดลบ 7 จุด ลุ้นพรุ่งนี้รีบาวด์รับ “ไบเดน” เข้ารับตำแหน่งปธ.
20 ม.ค. 2564

ผู้สื่อข่าวรายงานว่า ดัชนีปิดวันนี้ที่ระดับ 1,515.72 จุด ลดลง 6.87 จุด (-0.45%) มูลค่าการซื้อขาย 93,559.65 ล้านบาท
10 หุ้นกดดัชนีวันนี้

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยวันนี้ปรับฐาน ขณะที่ตลาดหุ้นในภูมิภาคเอเชียเคลื่อนไหวในลักษณะทรงตัวทั้งแดนบวก-ลบ ส่วนตลาดในยุโรปเทรดบ่ายนี้ต่างปรับตัวขึ้นราว 0.8% เช่นเดียวกับดาวโจนส์ฟิวเจอร์สบวกเล็กน้อย ช่วงระหว่างรอติดตามพิธีเข้ารับตำแหน่งประธานาธิบดีสหรัฐของนายโจ ไบเดน คืนวันนี้ ทำให้ยังมีความไม่แน่นอนเกี่ยวกับทิศทางตลาดว่าจะไปทางไหน
อีกทั้งยังอยู่ในช่วงทยอยประกาศผลประกอบการของกลุ่มแบงก์ด้วย ซึ่งหลายแบงก์ที่ประกาศออกมาแล้วทำให้ราคาหุ้นปรับลงและฉุดรั้งตลาด นอกจากนี้ ยังเผชิญแรงขายทำกำไรหุ้นกลุ่มโรงกลั่น ซึ่งตลาดฯเป็นลักษณะของการเล่นเทรดดิ้งสลับการเล่นไปมา อย่างไรก็ดี ให้ติดตามตัวเลขจำนวนผู้ติดเชื้อในประเทศที่เริ่มเห็นทิศทางปรับลดลง จึงคาดหวังว่าน่าจะมีการผ่อนคลายมาตรการต่าง ๆ ได้มากขึ้น ซึ่งจะเป็นบวกต่อหุ้นกลุ่มท่องเที่ยว
ส่วนแนวโน้มการลงทุนในวันพรุ่งนี้ (21 ม.ค.) นายมงคล กล่าวว่า ตลาดฯมีโอกาสคึกคักขึ้น แต่ก็ขึ้นกับปัจจัยต่างประเทศจะตอบรับอย่างไรกับการเข้ารับตำแหน่งประธานาธิบดีสหรัฐของนายไบเดน
พร้อมให้แนวรับ 1,505 จุด ส่วนแนวต้าน 1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 3,850.30 ล้านบาท ปิดที่ 41.00 บาท ราคาไม่เปลี่ยนแปลง
CBG มูลค่าการซื้อขาย 2,988.46 ล้านบาท ปิดที่ 139.50 บาท  เพิ่มขึ้น 7.50 บาท
KTC มูลค่าการซื้อขาย 2,615.13 ล้านบาท ปิดที่ 72.00 บาท  ลดลง 5.00 บาท
GPSC มูลค่าการซื้อขาย 2,192.83 ล้านบาท ปิดที่ 81.25 บาท ลดลง 2.00 บาท
BANPU มูลค่าการซื้อขาย 2,153.23 ล้านบาท ปิดที่ 10.60 บาท ลดลง 0.20 บาท